b'\n_START_ARTICLE_\nMebendatsoli\n_START_SECTION_\nOminaisuudet, vaikutusmekanismi ja k\xc3\xa4ytt\xc3\xb6kohteet\n_START_PARAGRAPH_\nHuoneenl\xc3\xa4mp\xc3\xb6tilassa mebendatsoli on kellert\xc3\xa4v\xc3\xa4\xc3\xa4 kiteist\xc3\xa4 ainetta. Yhdiste on k\xc3\xa4yt\xc3\xa4nn\xc3\xb6llisesti katsoen veteen liukenematonta ja liukenee paremmin orgaanisiin liuottimiin kuten dimetyyliformamidiin, dimetyylisulfoksidiin ja muurahaishappoon. _NEWLINE_Mebendatsoli sitoutuu tubuliiniproteiiniin ja est\xc3\xa4\xc3\xa4 sen polymeroitumisen mikrotubuluksiksi, joilla on useita elint\xc3\xa4rkeit\xc3\xa4 teht\xc3\xa4vi\xc3\xa4 soluissa. Lis\xc3\xa4ksi aine est\xc3\xa4\xc3\xa4 glukoosin ottoa soluihin, mink\xc3\xa4 vuoksi loismato n\xc3\xa4\xc3\xa4ntyy lopulta glykogeenivarantojen ehtyess\xc3\xa4. Mebendatsoli tehoaa useisiin sukkulamatoihin kuten kihomatoon, koukkumatoihin, piiskamatoihin ja suolinkaiseen. Lis\xc3\xa4ksi sille ovat alttiita heisimadot.\n_START_SECTION_\nHaittavaikutukset\n_START_PARAGRAPH_\nTyypillisimm\xc3\xa4t mebendatsolin aiheuttamat sivuvaikutukset ovat vatsakivut ja ripuli. Harvinaisena voi esiinty\xc3\xa4 leukopeniaa. Mebendatsoli on teratogeenista, mink\xc3\xa4 vuoksi se ei sovi raskaana oleville naisille.\n_START_SECTION_\nSynteesi\n_START_PARAGRAPH_\nMebendatsolisynteesin l\xc3\xa4ht\xc3\xb6aineet ovat 3,4-diaminobentsofenoni ja N-metoksikarbonyyli-S-metyyli-isotiourea. 3,4-Diaminobentsofenonia valmistetaan nitraamalla 4-klooribentsofenonia ja t\xc3\xa4m\xc3\xa4n j\xc3\xa4lkeen klooriatomi korvataan aminoryhm\xc3\xa4ll\xc3\xa4 nukleofiilisella aromaattisella substituutiolla ammoniakin kanssa. Viimeisess\xc3\xa4 vaiheessa nitroryhm\xc3\xa4 pelkistet\xc3\xa4\xc3\xa4n vedytt\xc3\xa4m\xc3\xa4ll\xc3\xa4 aminoryhm\xc3\xa4ksi. N-metoksikarbonyyli-S-metyylitioureaa valmistetaan metyylikloroformaatin ja S-metyylitiourean v\xc3\xa4lisell\xc3\xa4 reaktiolla.'